## La Conselleria d’Agricultura actualitza la normativa per a gestionar el potencial vitícola i millorar la gestió de les explotacions

*** La nova orde adequa els terminis per a fer les sol·licituds relatives al Registre vitícola de la Comunitat Valenciana
* La norma definix els requisits de les autoritzacions de nova plantació de vinya i de les replantacions, terminis de resolució i les obligacions que garantixen la traçabilitat i el compliment normatiu**

La Conselleria d’Agricultura, Aigua, Ramaderia i Pesca actualitza la normativa per a gestionar el potencial vitícola i reforçar el control del sector, a fi d’adequar-la a les noves directrius europees i ordenar l’activitat vitícola, garantir la traçabilitat de les explotacions i assegurar que es complixen les normes de gestió en la Comunitat Valenciana.

L’orde, publicada en *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/45855)), establix procediments clars per a gestionar les autoritzacions i garantir que les explotacions es desenrotllen de manera ordenada i respectant les normes. Cal destacar que les disposicions contingudes en esta orde s’apliquen únicament a la vinya destinada a la producció de raïm de vinificació.

Entre els qui podran accedir a les autoritzacions de nova plantació s’inclouen les persones físiques o jurídiques que ja tenen la superfície agrària necessària per a desenrotllar la seua activitat vitícola i les persones jóvens agricultores que vullguen iniciar l’activitat en el sector amb la competència professional adequada. A més, només es podran beneficiar els qui tinguen les seues plantacions correctament autoritzades, per a garantir que es respecten les normes i la traçabilitat de l’explotació.

Les autoritzacions de replantació es podran sol·licitar durant la vigència de la resolució d’arrancada de la parcel·la original, que en l’actualitat és de cinc campanyes. Estes autoritzacions de replantació tindran un període de validesa de tres anys, excepte en els casos de replantació en la mateixa parcel·la, que es podran estendre fins a sis anys.

**Registre vitícola**

El Registre vitícola es convertix en la ferramenta clau per al seguiment i control del sector vitícola en la Comunitat Valenciana permetent verificar les superfícies cultivades i la seua interconnexió amb el Sistema d’Informació d’Explotacions (SIEX)

A més, també permet generar documents oficials de manera automàtica i accedir a les aplicacions informàtiques a través de certificats digitals, facilitant, d’esta manera, la gestió administrativa de les explotacions.

La seua interconnexió amb altres sistemes d’informació agrícola, com el Registre d’explotacions de la comunitat autònoma i el Sistema d’Informació Agrària, garantix un seguiment integral i precís del sector, la qual cosa reforça la traçabilitat de les explotacions.

L’entrada en vigor d’esta normativa es produirà l’endemà de la seua publicació en el DOGV.

Fecha: 21/11/2025